
     Forord
    
   

   
    
     Opplæring i lærebedrift og arbeidsliv skal gi praktisk erfaring og relevant
    
    
     kompetanse
    
    
     , og forberede på de faglige kravene og forventningene som
    
    
     stilles
    
    
     i arbeidslivet.
    
   

   
    Overordnet del av læreplanverket, kap. 3.4.
   

   
   

   
    Å være prøvenemndsmedlem har for min del alltid vært forbundet med glede og forventning og konsentrasjon. Det er så flott å oppleve kandidater som viser hva de kan gjennom sin fag- eller svenneprøve og slik bekrefter sin fagkompetanse. Samtidig er min erfaring at det krever en god porsjon konsentrasjon å utføre det arbeidet som prøvenemnda er pålagt.
   

   
    Veiledningsheftet er ment som hjelp og støtte for prøvenemnder i det arbeidet de skal utføre for å vurdere om kandidaten har forventet fagkompetanse. Heftet legger vekt på to hovedoppgaver i prøvenemndas arbeid:
   

   
    •	utforming av oppgave til fagprøven
   

   
    •	vurdering av kandidatens besvarelse (svennestykke/prøvearbeid)
   

   
    Etter min erfaring er dette de mest krevende områdene ved prøvenemndsarbeidet. Det fordrer diskusjon internt i prøvenemnda, evaluering av eget arbeid etter gjennomført fagprøve og vilje til justering for å forbedre eget prøvenemndsarbeid.
   

   
    Høsten 2020 ble læreplanene i Fagfornyelsen (omtalt som LK20) tatt i bruk. Det betyr at ungdommer som startet fagutdanningen sin på vg1 høsten 2020, fikk opplæring i tråd med nye læreplaner, og fra høsten 2022 skal lærebedriftene gi opplæring i tråd med de nye læreplanene i LK20. En ungdom som startet på fagutdanningen sin høsten 2020, skal vanligvis opp til fagprøve høsten 2024 og skal da vurderes i tråd med den nye læreplanens beskrivelse av kompetanse i faget. Denne utgaven av
    
     Veiledning for prøvenemnder
    
    legger vekt på læreplanforståelse etter innføring av LK20 (Fagfornyelsen). Språket i heftet er gjort enkelt, og det er brukt få sitater fra lovverket. Teksten er likevel forankret i opplæringslova med forskrift, herunder læreplaner for fag, overordnet del og rundskriv fra Utdanningsdirektoratet. Jeg oppfordrer deg til å slå opp i lovverket og sette deg godt inn i dette, da det vil styrke kvaliteten på arbeidet du utfører.
   

   
    Heftet er delt inn i seks kapitler som følger gangen i arbeidet med en fagprøve. I kapitlene finner du omtale av aktuelle temaer, eksempler til diskusjon og tekstbokser med viktige påminnelser eller spørsmål. For å forenkle språket er fag-/svenneprøve omtalt som fagprøve.
   

   
    Takk til Thomas Nordli Andersen og Ann Karin Sandal for faglige innspill og diskusjoner, til Ingvild Skjetne for all støtte og vennlig oppmuntring, og til dyktige og positive kolleger i forskjellige prøvenemnder som har hjulpet meg med eksempler på fagprøveoppgaver!

